CELEX: 32017D0623(01)
Language: mt
Date: 2017-06-21 00:00:00
Title: Deċiżjoni ta’ Implimentazzjoni tal-Kummissjoni tal-21 ta’ Ġunju 2017 dwar il-pubblikazzjoni f’Il-Ġurnal Uffiċjali tal-Unjoni Ewropea ta’ applikazzjoni għal emenda fl-ispeċifikazzjoni ta’ denominazzjoni fis-settur tal-inbid skont l-Artikolu 105 tar-Regolament (UE) Nru 1308/2013 tal-Parlament Ewropew u tal-Kunsill (Rosé des Riceys (DOP))

23.6.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 200/4
            
         DEĊIŻJONI TA’ IMPLIMENTAZZJONI TAL-KUMMISSJONI
   tal-21 ta’ Ġunju 2017
   dwar il-pubblikazzjoni f’Il-Ġurnal Uffiċjali tal-Unjoni Ewropea ta’ applikazzjoni għal emenda fl-ispeċifikazzjoni ta’ denominazzjoni fis-settur tal-inbid skont l-Artikolu 105 tar-Regolament (UE) Nru 1308/2013 tal-Parlament Ewropew u tal-Kunsill (Rosé des Riceys (DOP))
   (2017/C 200/06)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) Nru 1308/2013 tal-Parlament Ewropew u tal-Kunsill tas-17 ta’ Diċembru 2013 li jistabbilixxi organizzazzjoni komuni tas-swieq fi prodotti agrikoli u li jħassar ir-Regolamenti tal-Kunsill (KEE) Nru 922/72, (KEE) Nru 234/79, (KE) Nru 1037/2001 u (KE) Nru 1234/2007 (1), u b’mod partikolari l-Artikolu 97(3) tiegħu,
   Billi:
   
               (1)
            
            
               Franza ressqet applikazzjoni għal emenda tal-ispeċifikazzjoni tad-denominazzjoni “Rosé des Riceys” skont l-Artikolu 105 tar-Regolament (UE) Nru 1308/2013.
            
         
               (2)
            
            
               Il-Kummissjoni eżaminat din l-applikazzjoni u sabet li l-kundizzjonijiet stabbiliti fl-Artikoli 93 sa 96, l-Artikolu 97(1) u kif ukoll l-Artikoli 100, 101 u 102 tar-Regolament (UE) Nru 1308/2013 huma ssodisfati.
            
         
               (3)
            
            
               Sabiex id-dikjarazzjonijiet ta’ oġġezzjoni jkunu jistgħu jsiru skont l-Artikolu 98 tar-Regolament (UE) Nru 1308/2013, l-applikazzjoni għal emenda fl-ispeċifikazzjoni tad-denominazzjoni “Rosé des Riceys” jeħtieġ li tiġi pppubblikata f’Il-Ġurnal Uffiċjali tal-Unjoni Ewropea,
            
         IDDEĊIEDA KIF ĠEJ:
   Artikolu Uniku
   L-applikazzjoni għal emenda fl-ispeċifikazzjoni tad-denominazzjoni “Rosé des Riceys” (DOP) skont l-Artikolu 105 tar-Regolament (UE) Nru 1308/2013, tinsab fl-Anness ta’ din id-Deċiżjoni.
   Skont l-Artikolu 98 tar-Regolament (UE) Nru 1308/2013, id-dritt ta’ oġġezzjoni għall-emenda fl-ispeċifikazzjoni prevista fl-ewwel subparagrafu ta’ dan l-artikolu jingħata għal xahrejn li jibdew jiskorru mid-data tal-pubblikazzjoni ta’ din id-Deċiżjoni f’Il-Ġurnal Uffiċjali tal-Unjoni Ewropea.
   
      Magħmul fi Brussell, il-21 ta’ Ġunju 2017.
      
         
            Għall-Kummissjoni
         
         Phil HOGAN
         
            Membru tal-Kummissjoni
         
      
   
   
      (1)  ĠU L 347, 20.12.2013, p. 671.
   
      ANNESS
      
         “ROSE DES RICEYS”
      
      
         PDO-FR-A1363-AM01
      
      Data tat-tressiq tal-applikazzjoni: it-22 ta’ Diċembru 2014
      
         Applikazzjoni għal emenda tal-ispeċifikazzjoni
      
      1.   Regoli applikabbli għall-emenda
      
      L-Artikolu 105 tar-Regolament (UE) Nru 1308/2013 — emenda mhux minuri
      2.   Deskrizzjoni u spjegazzjoni tal-emenda
      
      2.1.   Prattiki tal-produzzjoni tal-inbid
      
      Żdiedet is-sentenza li ġejja mal-punt VI “Il-ġestjoni tal-vinja”, 1. “is-sistemi ta’ ġestjoni tal-vinja”, (a) “id-densità tat-tħawwil” tal-ispeċifikazzjoni: “Dispożizzjonijiet partikolari: Sabiex ikunu jistgħu jgħaddu l-magni apposta, irqajja’ ta’ art b’xaqliba ta’ aktar minn 35 % jew xaqliba ta’ aktar minn 25 % assoċjata ma’ sopraelevazzjoni ta’ aktar minn 10 % jista’ jkollhom passaġġi ta’ 1,50 sa 3m wiesgħa kull sitt ringiela. F’dan il-każ, it-total tal-wisa’ ta’ bejn ir-ringieli l-oħra u l-wisa’ bejn id-dwieli fuq l-istess ringiela ma tistgħax tkun ta’ aktar minn 2,30m.
      Peress li xi wħud mill-irqajja’ tal-vinji għandhom xaqlibiet wieqfa ma jistgħax jintuża l-makkinarju agrikolu klassiku fihom. Minħabba li l-użu tal-ħelikopters huwa pprojbit fil-ħidma tal-vinji, hemm bżonn ta’ magni li huma adattati għal xaqlibiet wieqfa u dawn għandhom bżonn passaġġi li huma usa’ mill-ispazju awtorizzat. Skont id-dispożizzjoni l-ġdida, qed jiġi awtorizzat li jitħawlu vinji b’passaġġi ta’ minn 1,50 sa 3m wiesgħa fil-każ ta’ xaqlibiet wieqfa (xaqliba ta’ aktar minn 35 % jew xaqliba ta’ aktar minn 25 % assoċjata ma’ sopraelevazzjoni ta’ aktar minn 10 %).
      It-total tal-ispazju (l-ispazju bejn id-dwieli + l-ispazju bejn ir-ringieli) qed jitnaqqas minn 2,50m għal 2,30m għar-ringieli l-oħra.
      Dan il-punt jidher fil-punt 5 “Prattiki tal-produzzjoni tal-inbid”, tad-Dokument Uniku, taħt it-titolu “id-densità tat-tħawwil/dispożizzjonijiet speċifiċi”.
      Fil-punt IX “Ipproċessar, enoloġija, tkabbir, tħejjija għall-kummerċjalizzazzjoni, ħażna”, 1. “dispożizzjonijiet ġenerali”, (c) “prassi enoloġika u trattamenti fiżiċi” fl-ispeċifikazzjoni, il-kelma “ballut” tneħħiet, sabiex ma tiġix ristretta l-projbizzjoni fuq l-użu taċ-ċana għaċ-ċana tal-“injam tal-ballut” biss.
      Dan il-punt jidher fil-punt 5 “Prattiki tal-produzzjoni tal-inbid”, tad-Dokument Uniku, taħt it-titolu “prassi enoloġika speċifika”.
      2.2.   Regoli ta’ preżentazzjoni u tikkettar
      
      Fit-Taqsima XII “regoli ta’ preżentazzjoni u tikkettar” tal-ispeċifikazzjoni tal-prodott, ġie inserit il-punt (b) li jawtorizza l-indikazzjoni fuq it-tikketti tal-inbid ta’ unità ġeografika iżgħar, skont id-dispożizzjonijiet tal-Artikolu 120(1)(g) tar-Regolament (UE) Nru 1308/2013 imsemmi hawn fuq. Il-kundizzjonijiet ta’ użu ta’ din l-indikazzjoni għandhom jiġu speċifikati.
      Dan il-punt jidher fid-dokument uniku fil-punt 9 “Rewiżiti oħra essenzjali” taħt it-titolu “denominazzjonijiet addizzjonali/dispożizzjonijiet addizzjonali dwar it-tikkettar”.
      2.3.   Ġestjoni tal-vinja
      
      Fil-punt VI “Ġestjoni tal-vinja”, 1. “is-sistemi ta’ ġestjoni tal-vinja”, (b) “regoli dwar it-tħarriġ” tal-ispeċifikazzjoni, id-daqs asimetriku ta’ guyot, li s’issa kien sempliċement imsemmi bħala varjazzjoni ta’ modi oħra ta’ tħarriġ, issa ġie deskritt sabiex jiġu ffaċilitati l-kontrolli. It-tħarriġ b’kurdun permanenti, li kien ukoll imsemmi, issa tneħħa. Fil-fatt jidher li dan il-metodu ta’ tħarriġ huwa varjant tal-kurdun ta’ Royat (deskritt fl-ispeċifikazzjoni), bl-unika differenza fir-rata ta’ tixtil (rajeunissement). Deskrizzjoni speċifika ta’ dan il-metodu ta’ tħarriġ mhijiex meħtieġa.
      Din id-dispożizzjoni ma taffettwax id-dokument uniku.
      Fil-punt VI “Ġestjoni tal-vinja”, 1. “is-sistemi ta’ ġestjoni tal-vinja” fl-ispeċifikazzjoni, il-punt (g) “tagħbija massima medja għal kull roqgħa art individwali” ġie inserit wara l-punt (f) “l-għoli tal-faxxina”, u l-punti (g) u (h) ġew innumerati mill-ġdid bħala l-punti (h) u (i). Dan il-paragrafu l-ġdid jistabbilixxi b’mod permanenti l-ammont massimu medju ta’ 19 700 kg ta’ għeneb għal kull ettaru u 17-il għenqud għal kull metru kwadru ta’ kull roqgħa art, wara l-perjodu sperimentali tar-rendimenti f’Champagne u abbażi tar-riżultati osservati.
      Din id-dispożizzjoni ma taffettwax id-dokument uniku.
      Fil-punt VI “Il-ġestjoni tal-vinja”, 2. “prattiki oħra ta’ kultivazzjoni” tal-ispeċifikazzjoni, huwa speċifikat li “kull bidla sostantiva tal-morfoloġija, tal-ħamrija ta’ taħt il-wiċċ jew tal-elementi li jiżguraw l-integrità u s-sostenibbiltà tal-ħamrija ta’ roqgħa art maħsuba għall-produzzjoni tad-denominazzjoni ta’ oriġini protetta hija pprojbita, bl-eċċezzjoni ta’ tħaffir normali tat-trinek. L-għan ta’ din id-dispożizzjoni huwa l-projbizzjoni ta’ xogħol li jista’ jbiddel il-ħamrija b’mod sostanzjali, minħabba li ġieli ġew innutati eċċessi f’dan ir-rigward.
      Din id-dispożizzjoni ma taffettwax id-dokument uniku.
      2.4.   Rendimenti — L-età meta d-dwieli jibdew jipproduċu
      
      Fil-punt VIII “Rendimenti — L-età meta d-dwieli jibdew jipproduċu” 1. “Rendimenti” tal-kapitolu I tal-ispeċifikazzjoni, qed jiġi stabbilit b’mod permanenti rendiment ta’ 12 400 kg ta’ għeneb għal kull ettaru wara perjodu sperimentali (mill-ħsad tal-2007 sa tmiem is-sena ta’ kummerċjalizzazzjoni tal-2011/2012) u abbażi tar-riżultati osservati. Fil-fatt ir-rendiment qed jiżdied minn 10 400 kg għeneb għal kull ettaru għal 12 400 kg għeneb għal kull ettaru.
      Kienet meħtieġa valutazzjoni mill-ġdid tar-rendiment f’din l-ispeċifikazzjoni minħabba ż-żieda fir-rendiment agronomiku b’riżultat ta’ materjal veġetali imtejjeb, saħħa tal-pjanti aħjar, u prattiki tal-kultivazzjoni li jiżguraw il-lonġevità tal-vinja u t-tibdil fil-klima. Din iż-żieda ma kellhiex effett negattiv fuq il-kwalità tal-inbejjed. Ta’ min jinnota li d-Dokument Uniku jirreferi biss għar-rendiment massimu awtorizzat.
      Fil-punt VIII “Rendimenti — L-età meta d-dwieli jibdew jipproduċu”, 4. “dispożizzjonijiet speċifiċi” tal-ispeċifikazzjoni, ġiet introdotta l-frażi li ġejja “Għal ħsad speċifiku u b’kont meħud, b’mod partikolari tal-karatteristiċi tiegħu, dan il-volum jista’ jiġi mnaqqas b’ordni interministerjali” Skont il-leġiżlazzjoni Franċiża (l-aħħar subparagrafu tal-Artikolu R. 642-7 tal-Kodiċi Rurali u tas-Sajd Marittimu), l-għan tal-frażi huwa li tippermetti tnaqqis tal-volum awtorizzat ta’ most imsawwab miksub minn għasra ta’ 160 kg għal sena ta’ kummerċjalizzazzjoni speċifika.
      Din id-dispożizzjoni ma taffettwax id-dokument uniku.
      2.5.   Emendi oħrajn
      
      
                  (a)
               
               
                  Il-punt I “Obbligi dikjarattiv” tal-Kapitolu II tal-ispeċifikazzjoni qed jiġi ssupplimentat b’żewġ dikjarazzjonijiet ġodda:
                  
                              —
                           
                           
                              fil-punt 2., “Dikjarazzjoni tal-adattament tad-densità tat-tħawwil skont id-dispożizzjonijiet partikolari”: din id-dikjarazzjoni tippermetti li jkun żgurat il-monitoraġġ tad-dispożizzjoni introdotta fil-punt VI “Ġestjoni tal-vinja”, 1. “Sistemi tal-ġestjoni tal-vinja”, (a) “densità tat-tħawwil”, “dispożizzjonijiet speċifiċi”.
                              Din l-emenda ma taffettwax id-dokument uniku.
                           
                        
                              —
                           
                           
                              fil-punt 3., id-“Dikjarazzjoni tas-sistemazzjoni tal-irqajja’”: din id-dikjarazzjoni tippermetti li jiġi żgurat il-monitoraġġ tad-dispożizzjoni introdotta fil-punt VI “Il-ġestjoni tal-vinja” 2. “prattiki oħra ta’ kultivazzjoni”, (c).
                              Din l-emenda ma taffettwax id-dokument uniku.
                           
                        
            
                  (b)
               
               
                  It-tabella tal-punti prinċipali li jridu jiġu ċċekkjati u l-metodi ta’ valutazzjoni, li jinsabu fil-Kapitolu III tal-ispeċifikazzjoni, ġiet issupplimentata b’punt dwar is-sistemazzjoni tal-irqajja, b’kont meħud tal-importanza tal-preżervazzjoni tal-karatteristiki tal-irqajja’ għall-ispeċifiċità tal-prodott.
                  Din l-emenda ma taffettwax id-dokument uniku.
               
            
                  (c)
               
               
                  Fil-punt II tal-Kapitolu III tal-ispeċifikazzjoni, ir-referenza dwar il-korp ta’ spezzjoni ġiet issupplimentata b’aġġornament tal-indirizz il-ġdid tal-INAO.
                  Din l-informazzjoni ġiet inkluża taħt it-taqsima “informazzjoni oħra” tal-applikazzjoni għal emenda tal-ispeċifikazzjoni.
               
            
                  (d)
               
               
                  Abbozzar mill-ġdid
                  
                              —
                           
                           
                              fil-punt IX “Ipproċessar, enoloġija, tkabbir, tħejjija għall-kummerċjalizzazzjoni, ħażna” tal-Kapitolu I tal-ispeċifikazzjoni, id-dispożizzjonijiet dwar il-qerda tal-prodotti sekondarji tal-produzzjoni tal-inbid ġew allinjati mar-regolamenti dwar ir-rimi ta’ dawn il-prodotti. Is-sentenza li ġejja f’ 2(b) ġiet emendata: “Fil-produzzjoni tal-inbid, 1,5 % tal-most imsawwab prodott bħala prodott sekondarju tal-produzzjoni tal-inbid għandu jintrema qabel il-31 ta’ Lulju tas-sena wara s-sena tal-ħsad.”;
                           
                        
                              —
                           
                           
                              fil-punt XI “miżuri tranżitorji” tal-Kapitolu I tal-ispeċifikazzjoni, wara l-iskadenza tal-perjodu sperimentali, id-dispożizzjonijiet dwar ir-rendiment u n-numru massimu medju ta’ dwieli f’kull roqa’ imsemmija f’2. “rendiment u tgħabija massima medja fl-irqajja” tneħħew.
                              Din l-emenda ma taffettwax id-dokument uniku
                           
                        
            
                  (e)
               
               
                  Emendi oħrajn
                  Permezz ta’ din l-applikazzjoni għal emenda, id-Dokument Uniku ġie aġġornat skont ir-regoli l-ġodda tar-reġistrazzjoni tad-data tas-softwer e-Ambrosia.
               
            DOKUMENT UNIKU
      1.   Denominazzjoni(jiet)
      
      Rosé des Riceys (FR)
      2.   Tip ta’ indikazzjoni ġeografika
      
      DOP — Denominazzjoni ta’ oriġini protetta
      3.   Kategoriji tal-prodotti tad-dwieli
      
      
               
                  1.
               
               
                  Inbid
               
            4.   Deskrizzjoni tal-inbid/inbejjed
      
      Inbejjed rosé mingħajr gass
      L-inbejjed għandhom qawwa minimima naturali ta’ alkoħol ta’ 10 % għal kull volum.
      Wara l-arrikkiment, il-qawwa totali alkoħolika tal-inbejjed għal kull volum ma tistgħax teċċedi t-13 %.
      L-inbejjed għandhom kontenut ta’ zokkor fermentabbli (glukożju u fruttożju) inferjuri jew ugwali għal 3 grammi kull litru.
      L-istandards previsti fir-regoli ġenerali japplikaw għall-qawwa massima totali tal-alkoħol, il-qawwa minima attwali tal-alkoħol, l-aċidità minima totali, l-aċidità volatili massima u l-kontenut massimu totali tad-diossidu tal-kubrit.
      Viżwalment, il-kulur tal-inbid, imdawwal u intens, ikanġi minn lewn is-salamun għal aħmar iktar skur (l-hekk imsejjaħ rouge garance). Huwa inbid fin u delikat li jippersisti b’mod tajjeb fuq il-palat. Billi għadu mhux misjur, l-inbid jista’ jkollu togħma tal-frott artab tal-bosk. Wara diversi snin ta’ maturazzjoni, jiżviluppa bukkett kumpless ta’ sikwit ikkaratterizzat minn togħmiet ta’ frott niexef u ħwawar u xi kultant tal-konfettura, jiddependi mill-vendemmja. Ġeneralment l-inbid huwa kkaratterizzat mill-finezza, il-bilanċ aromatiku u armonjuż tiegħu stess.
      5.   Prattiki tal-produzzjoni tal-inbid
      
      a.   Metodi enoloġiċi essenzjali
      
      
         Faħam
      
      Metodi enoloġiċi speċifiċi
      L-użu ta’ faħam għall-użu enoloġiku, waħdu jew imħallat fi preparazzjonijiet, huwa pprojbit. L-użu taċ-ċana huwa pprojbit.
      Waqt il-proċess ta’ arrikkiment, iż-żieda fil-volum tal-most tal-għeneb li jkun qed jiffermenta ma tistgħax teċċedi l-1,12 % għal kull 1 % żieda fil-qawwa alkoħolika.
      Barra d-dispożizzjonijiet t’hawn fuq, il-prattiki enoloġiċi applikati għal dawn l-inbejjed għandhom jikkonformaw mar-rekwiżiti stipulati fil-livell tal-UE u fil-Kodiċi Rurali.
      
         Densità tat-tħawwil — Dispożizzjonijiet ġenerali
      
      Prattiki tal-kultivazzjoni
      Il-vinji jitħawlu bi spazju bejn ir-ringieli li ma jistgħax ikun ogħla minn 1,50m. L-ispazjar bejn id-dwieli fuq l-istess ringiela huwa ta’ bejn 0,90m u 1,50m. It-total tal-ispazju bejn ir-ringieli u l-ispazju bejn il-pjanti fuq l-istess ringiela ma jistax ikun ta’ aktar minn 2,50m.
      
         Densità tat-tħawwil — Dispożizzjonijiet speċifiċi
      
      Prattiki tal-kultivazzjoni
      Sabiex ikunu jistgħu jgħaddu l-magni apposta, l-irqajja’ li għandhom
      
                  —
               
               
                  jew xaqliba ta’ iktar minn 35 %,
               
            
                  —
               
               
                  jew xaqliba ta’ iktar minn 25 % assoċjata ma’ sopraelevazzjoni ta’ 10 %,
               
            Jista’ jkollhom passaġġi b’wisa’ ta’ bejn 1,50m u t-3m kull sitt ringiela. F’dan il-każ, it-total tal-wisa’ ta’ bejn ringieli oħra u l-ispazjar bejn id-dwieli fuq l-istess ringiela ma jistgħax ikun aktar minn 2,30m.
      
         Regoli tat-tħarriġ
      
      Prattika tal-kultivazzjoni
      Il-pjanti ma jistgħux jitrikkbu u z-zkuk ma jistgħux jitrikkbu fuq il-frott. L-għadd ta’ blanzuni ma jistgħax jeċċedi 18 kull metru kwadru. It-tħarriġ għandu jitwettaq qabel l-istadju fenoloġiku (F) (12 de Lorentz) l-aktar tard, inkella erba’ werqiet mifruxa. Id-dwieli huma mħarrġa skont it-tekniki li ġejjin:
      
                  —
               
               
                  tħarriġ Kurdun ta’ Royat
               
            
                  —
               
               
                  tħarriġ ta’ guyot sempliċi jew ta’ guyot doppju jew ta’ guyot asimetriku
               
            b.   Rendimenti massimi
      
      15 500 kg ta’ għeneb għal kull ettaru
      6.   Żona demarkata
      
      
                  (a)
               
               
                  Il-ħsad tal-għeneb, il-produzzjoni, il-maturazzjoni u t-tkabbir tal-inbejjed isiru kollha fit-territorju tal-muniċipalità tad-Dipartiment ta’ l’Aube: Riceys.
               
            
                  (b)
               
               
                  Il-produzzjoni, il-maturazzjoni u t-tkabbir tal-inbejjed isiru wkoll fit-territorju tal-muniċipalitajiet li ġejjin tad-dipartiment ta’ l’Aube: Avirey-Lingey, Bagneux-la-Fosse, Balnot-sur-Laignes, Bragelogne-Beauvoir, Gyé-sur-Seine, Mussy-sur-Seine, Neuville-sur-Seine.
               
            7.   Id-dwieli ewlenin tal-inbid
      
      Pinot noir N
      8.   Deskrizzjoni tar-rabta/rabtiet
      
      1.   Informazzjoni dwar iż-żona ġeografika
      
                  (a)
               
               
                  Deskrizzjoni tal-fatturi naturali relevanti għar-rabta
                  Iż-żona ġeografika tinfirex fuq tmien muniċipalitajiet fin-Nofsinhar tad-dipartiment ta’ l’Aube. Il-pajsaġġ ta’ Riceys jappartjeni għas-sekwenza ġeoloġika tal-Côte des Bar. Is-saff Kimmeriġġan jifforma ħafna mis-sottostrat ġeoloġiku, imnaqqax b’mod profond fiċ-ċentru tal-Wied ta’ Laignes u f’għadd ta’ widien żgħar periferiċi. Il-Kimmeriġġan li huwa kkaratterizzat minn alterazzjonijiet ta’ lom u saffi tal-ġir, huwa s-sors tal-aqwa ħamrija fil-vinji, li huma komposti minn tafal kolluvjali ta’ kulur griż li jgħatti l-għoljiet u li jinkwadra ammont kbir ta’ ġebel żgħir li jikkontribwixxi għat-tisħin tal-art. Id-dwieli huma mħawwla fi rqajja demarkati b’mod preċiż, u jinsabu fuq l-għoljiet l-iktar weqfin, l-aktar għoljin u l-aktar xemxin, esposti kemm għall-Lvant u kif ukoll għan-Nofsinhar. Din il-lokalizzazzjoni fit-Tramuntana tiġġenera klima pjuttost kiesħa, iżda t-tqassim ċirkolari tal-vinja, imdawwra bil-widien, jikkontribwixxi għal mesoklima ġenwina favorevoli ħafna.
               
            
                  (b)
               
               
                  Deskrizzjoni tal-fatturi umani relevanti għar-rabta
                  L-orġini attestata tal-vinji ta’ Riceys tmur lura għas-seklu 8 permezz ta’ dokumenti li jixhdu l-eżistenza ta’ dwieli fit-territorju tal-muniċipalità. Fil-bidu tas-seklu 18, l-inbejjed Riceys bdew jinbigħu fuq skala kbira lin-Netherlands, il-Belġju u r-reġjuni ta’ Pariġi u tat-tramuntana ta’ Franza, hekk kif tixhed l-istatistika tal-vjeġġi, miżmuma mill-uffiċċji tat-trattati tal-provinċja ta’ Champagne. Fl-1875 il-vinji kienu għonja. L-inbejjed Riceys kienu kkumerċjalizzanti minn madwar 35 negozjant. Din il-prosperità ddgħajfet minħabba l-kriżi tal-Fillossera u t-tkattir tal-industrija tat-tessili f’ l’Aube li assorbiet il-manodopera rurali. Partijiet mill-vinji reġgħu inbnew minnhom infushom grazzi għall-integrazzjoni ta’ l’Aube fir-reġjun tat-tkabbir tal-inbejjed ta’ Champagne fl-1927, iżda s-sitwazzjoni xorta baqgħet diffiċli. Xi ftit mill-“kultivaturi” pperseveraw u t-tenaċità tagħhom ġiet ippremjata meta d-Denominazzjoni ta’ Oriġini Protetta ‘Rosé de Riceys’ ġiet rikonoxxuta fit-8 ta’ Diċembru 1947. Grazzi għall-istabbiliment ta’ għadd ta’ kultivaturi tal-inbid żagħżagħ, fl-1960 l-attivitajiet tal-produzzjoni tal-inbid reġgħu qamu fuq saqajhom u l-inbid reġgħa beda jiġi prodott għal darb’oħra. Fis-26 ta’ Settembru 1968 twaqqaf is-Syndicat des Producteurs de l’AOC Rosé des Riceys.
               
            2.   Informazzjoni dwar il-kwalità u l-karatteristiċi tal-prodott
      Ir-“Rosé des Riceys” huwa nbid bla gass u l-indikazzjoni tal-vendemmja tiegħu hija obbligatorja Viżwalment, il-kulur tal-inbid, imdawwal u intens, ikanġi minn lewn is-salamun għal aħmar iktar skur. Huwa inbid fin u delikat li jippersisti b’mod tajjeb fuq il-palat. Billi għadu mhux misjur, l-inbid jista’ jkollu togħma tal-frott artab tal-bosk. Wara diversi snin ta’ maturazzjoni, jiżviluppa bukkett kumpless ta’ sikwit ikkaratterizzat minn togħmiet ta’ frott niexef u ħwawar u xi kultant tal-konfettura, jiddependi mill-vendemmja. Ġeneralment l-inbid huwa kkaratterizzat mill-finezza, il-bilanċ aromatiku u armonjuż tiegħu stess.
      3.   Interazzjonijiet kawżali
      Il-ħamrija bil-ġebel tal-għoljiet l-aktar esposti għan-Nofsinhar u għal-Lvant u tal-għoljiet l-aktar weqfin għandha livell ta’ dawl ottimu u tisħon sew. Minħabba f’hekk il-pjanti jikbru kmieni fir-Rebbiegħa b’fotosinteżi ottimizzata u b’garanzija tas-sajran tal-kukku. L-altitudni għolja tal-ġnub tal-għoljiet fejn jitkabbar l-inbid tostakola l-kuntatt mal-arja kiesħa li tistaġna fil-qiegħan tal-widien, u l-foresta li tkopri l-partijiet tan-naħa ta’ fuq tal-għoljiet u d-diversi rqajja msaġġra mifruxa mat-territorju kollu jipproteġu b’mod tajjeb kontra l-masses ta’ arja kiesħa li jkunu ġejjin mill-għoljiet ċatti. L-inklinazzjoni tal-għoljiet fejn jitkabbar l-inbid tiżgura skular tal-ilma naturali, li huwa wkoll iggarantit mill-formazzjoni mxaqqa tal-franka Kimmeriġġana. Il-lom li jinstab bejn is-saffi tal-ġir iforni l-ilma li jkun hemm bżonn fis-Sajf, prinċipalment fi snin sħan u nexfin. Fl-aħħar nett, it-temperaturi sħan tas-Sajf flimkien mas-sħana tar-raġġi tax-xemx tidwi fil-ġebel Kimmeriġġan iżewqu lill-inbid bit-togħmiet tipiċi tiegħu ta’ konfettura u ħwawar waqt il-proċess tal-maturazzjoni. Il-varjetà tal-għenba pinot noir N ġiet ikkunsidrata li hija l-aqwa varjetà għall-produzzjoni tal-inbejjed Riceys minn Jules Guyot saħansitra fis-seklu 19. Il-vendemmja sħiħa tal-għeneb għandha titqiegħed ġol-bettija sabiex l-aromi tal-varjetà tal-għenba pinot noir N jiġu rrispettati b’mod sħiħ u, b’mod partikolari l-iżvilupp tagħhom waqt il-ħażna fil-btieti, id-durata ta’ liema hija stabbilita bi preċiżjoni minn kultivaturi tal-inbid tas-sengħa u esperjenzati. Skont V.RENDU, “Riceys, on réserve les plans fins pour les premières cuvées. On évite les longues cuvaisons afin de conserver à ce vin la finesse et la franchise de goût qui caractérise le vin des Riceys”, (Fi kliem ieħor, l-ewwel cuvées tal-inbejjed Riceys huma ppreparati bir-reqqa, fejn ħażna twila fil-btieti għandha tiġi evitata f’ġieħ il-protezzjoni tal-finezza u t-togħma franka ta’ dawn l-inbejjed).
      9.   Kundizzjonijiet essenzjali oħra
      
      
         L-indikazzjoni tal-vendemmja
      
      Qafas ġuridiku:
      Leġiżlazzjoni Nazzjonali
      Tip ta’ kundizzjoni supplimentari:
      Dispożizzjonijiet addizzjonali dwar it-tikkettar
      Deskrizzjoni tal-kundizzjoni:
      L-indikazzjoni tas-sena tal-vendemmja fuq it-tiketta hija obbligatorja.
      
         Denominazzjonijiet addizzjonali
      
      Qafas ġuridiku:
      Leġiżlazzjoni Nazzjonali
      Tip ta’ kundizzjoni supplimentari:
      Dispożizzjonijiet addizzjonali dwar it-tikkettar
      Deskrizzjoni tal-kundizzjoni:
      Id-DPO “Rosé des Riceys” tista’ tkun issupplimentata bl-isem ta’ unità ġeografika iżgħar skont id-dispożizzjonijiet stabbiliti fl-ispeċifikazzjonijiet.
      
         Referenza tal-pubblikazzjoni tal-ispeċifikazzjoni
      
      https://info.agriculture.gouv.fr/gedei/site/bo-agri/document_administratif-0e6797aa-7711-4406-975b-1ca510a31f66